Γνωμοδότηση για την ανακοίνωση της Επιτροπής «Η Ευρώπη και η κοινωνία των πληροφοριών: η συνέχιση της πορείας, πρόγραμμα δράσης»

(95/C 210/19)

Κατά τη συνεδρίασή του στις 26 Ιουλίου 1994, το Προεδρείο της Επιτροπής των Περιφερειών ανέθεσε στην επιτροπή 3 την κατάρτιση γνωμοδότησης σχετικά με την ανωτέρω ανακοίνωση.

Η επιτροπή 3 «Μεταφορές και Δίκτυα Επικοινωνιών» υιοθέτησε τη γνωμοδότησή της στις 14 Δεκεμβρίου 1994 (εισηγητής: ο κ. Leguina Herrαn). Η επιτροπή 7 κατήρτισε μία συμπληρωματική γνωμοδότηση στις 17 Νοεμβρίου 1994 (εισηγητής: ο κ. Dammeyer).

Κατά την 6η σύνοδο ολομέλειας της 1ης και 2ας Φεβρουαρίου 1995 (συνεδρίαση της 1ης Φεβρουαρίου 1995), η Επιτροπή των Περιφερειών υιοθέτησε την ακόλουθη γνωμοδότηση στην οποία επισυνάπτεται η συμπληρωματική γνωμοδότηση της επιτροπής 7.

Πλαίσιο και νομική θεμελίωση

Η ανακοίνωση που αποτελεί το αντικείμενο της γνωμοδότησης έχει ως στόχο να προτείνει πρόγραμμα εργασίας στα πλαίσια της κοινωνίας πληροφοριών στο οποίο ανακοινώνονται τα μέτρα που θα πρέπει να υιοθετηθούν σε κοινοτικό επίπεδο.

Με αυτό το πρόγραμμα δράσης η Επιτροπή ανταποκρίνεται στην πρόσκληση του Ευρωπαϊκού Συμβουλίου της Κέρκυρας της 24ης και 25ης Ιουνίου 1994. Επιπλέον, η ανακοίνωση εγγράφεται στα πλαίσια του «Λευκού Βιβλίου για την ανάπτυξη, την ανταγωνιστικότητα και την απασχόληση» καθώς και της ενημερωτικής έκθεσης «Ευρώπη και σφαιρική κοινωνία πληροφόρησης» (έκθεση Bangemann).

Η ΕΤΠ θεωρεί ότι η νομική θεμελίωση για την υιοθέτηση του μεγαλύτερου μέρους των μέτρων που εξαγγέλλονται στο πρόγραμμα δράσης βρίσκεται στη πρώτη παράγραφο του άρθρου 129 Β 7 και ότι εν πάση περιπτώσει, το ίδιο το πρόγραμμα, εξεταζόμενο στο σύνολό του, διατηρεί στενή σχέση με την εν λόγω νομική βάση. Συνεπώς, η ΕΤΠ υπολογίζει ότι θα ζητηθεί η γνωμοδότησή της κατά τη διάρκεια της διαδικασίας υιοθέτησης των μέτρων ανάπτυξης του προγράμματος, δεδομένου ότι το άρθρο 129 Δ προβλέπει ρητά τη γνωμοδότηση της Επιτροπής των Περιφερειών στα θέματα των διευρωπαϊκών δικτύων. H ενεργός συμμετοχή της ΕΤΠ στην εκτέλεση του προγράμματος θα της επιτρέψει εξάλλου να προσφέρει την πολιτική υποστήριξη που έχει ζητήσει απ`αυτήν η Επιτροπή.

Εισαγωγή

Η ταχεία τεχνολογική πρόοδος και η χρήση της στα πλαίσια των τηλεπικοινωνιών, της πληροφορικής και της τηλεόρασης, οδηγούν στην «Κοινωνία των πληροφοριών». Αυτό θα επιφέρει βαθιές μεταβολές στην οικονομία, στις δραστηριότητες που ασκούνται στα πλαίσια του δημόσιου τομέα και γενικότερα στις μορφές ζωής και κοινωνικής οργάνωσης.

Στο οικονομικό πλαίσιο, αναδύεται μια μεγάλη βιομηχανία πολυμέσων - πληροφορικής, ηλεκτρονικών, οπτικοακουστικών μέσων και τηλεπικοινωνιών - γύρω από τους οικονομικούς εκείνους τομείς για τους οποίους η πληροφορία αποτελεί πρώτη ύλη. Από την άλλη μεριά, οι υπόλοιποι βιομηχανικοί τομείς, που δρουν σε συνεχώς περισσότερο ανοικτές αγορές επηρεάζονται από την εκρηκτική αύξηση των «άυλων» παραγόντων στην παραγωγική διαδικασία, είτε πρόκειται για διανοητικές δραστηριότητες, είτε για υπηρεσίες που συνδέονται με τη χρήση ή την προώθηση και την πώληση των προϊόντων.

Η νέα κοινωνία των πληροφοριών θα επηρεάσει επίσης τις δημόσιες διοικήσεις σε ό,τι αναφέρεται στις διαδικασίες για μια πιό αποτελεσματική και διάφανη παροχή των δημόσιων υπηρεσιών και τη σχέση των διοικήσεων με τους πολίτες.

Ο κοινός χώρος της πληροφορίας είναι εν δυνάμει ένας παράγοντας κοινωνικής και οικονομικής προόδου. Τόσο από την άποψη της παραγωγικότητας των επιχειρήσεων όσο και ως στοιχείο εμπλουτισμού του ζωτικού περίγυρου των ατόμων. Ωστόσο το αναμφισβήτητα θετικό σκέλος της λεγόμενης κοινωνίας των πληροφοριών, δεν θα πρέπει να μας οδηγήσει να παραγνωρίσουμε ότι οι αλλαγές για τις οποίες γίνεται λόγος απαιτούν μεγάλη ικανότητα προσαρμογής. Ως συνέπεια της έλλειψης ειδίκευσης υπάρχει ο κίνδυνος πολιτιστικής περιθωριοποίησης και για το λόγο αυτό κοινωνικού διαχωρισμού. Η απομόνωση των ατόμων, η εισβολή στην ιδιωτική ζωή και η αύξηση της ανεργίας αποτελούν κινδύνους που μπορούν να οδηγήσουν στην τραυματική επιβολή των νέων τεχνολογιών. Για το λόγο αυτό είναι απαραίτητο να μελετηθεί με αυστηρότητα ο προβλεπόμενος αντίκτυπός τους στην κοινωνία μας για να μπορέσουν, κατ`αυτό τον τρόπο, να υιοθετηθούν τα κατάλληλα συμπληρωματικά μέτρα.

Οι ευρωπαϊκές περιφέρειες και οι τοπικές αρχές που καλούνται να ασκήσουν ένα σημαντικό ρόλο στα πλαίσια της Ευρωπαϊκής Ένωσης, έχουν θεμελιώδη αποστολή να υλοποιήσουν για την προετοιμασία και την ανάπτυξη της κοινωνίας των πληροφοριών. Τόσο από την άποψη των συμπληρωματικών μέτρων που αναφέρθηκαν πιό πάνω, όσο και από την άποψη της εμφύτευσης των νέων εφαρμογών στις επιχειρήσεις και μεταξύ των πολιτών.

Η Ευρωπαϊκή Ένωση έχει ως αποστολή να καταπολεμήσει την ανισορροπία και την περιθωριοποίηση που δύσκολα καταπολεμάται και στην οποία μπορούν να οδηγηθούν εκείνες οι περιοχές που θα παραμείνουν χωρίς, ή δεν θα διαθέτουν επαρκώς, τις νέες υποδομές και υπηρεσίες τηλεπικοινωνιών. Άμεση συνέπεια αυτού του γεγονότος είναι να υπαχθεί η πλήρης φιλελευθεροποίηση των υποδομών στην πλήρη εξασφάλιση της παροχής γενικών υπηρεσιών. Επίσης, οι περιφέρειες καταβάλουν φροντίδα ώστε τα συστήματα και οι εφαρμογές που αναπτύσονται στα πλαίσια της κοινωνίας των πληροφοριών θα λαμβάνουν υπόψη τις πολιτιστικές ιδιαιτερότητες των διαφόρων περιοχών που συγκροτούν την Ευρωπαϊκή Ένωση. Οι δύο αυτές απαιτήσεις - εξασφάλιση γενικών υπηρεσιών και σεβασμός της πολιτιστικής ιδιαιτερότητας - αποτελούν τμήμα της κοινής δήλωσης, την οποία υπογράφουμε, της Ομάδας 17 μεθόριων περιφερειών των χωρών της Benelux, της Γαλλίας και της Γερμανίας που συνεδρίασαν στις 26 Οκτωβρίου 1994 στις Βρυξέλλες για να συζητήσουν το ρόλο των ευρωπαϊκών περιφερειών στην κοινωνία των πληροφοριών.

Περιεχόμενο

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. Υποστηρίζει την πρωτοβουλία της Ευρωπαϊκής Ένωσης στα πλαίσια των τηλεπικοινωνιών και συγκεκριμένα την ανακοίνωση της Επιτροπής της 19ης Ιουλίου 1994 (CΟΜ(94) 347 τελικό) «Η Ευρώπη και η κοινωνία των πληροφοριών: η συνέχιση της πορείας, πρόγραμμα δράσης». Με την έννοια αυτή θεωρεί απαραίτητο να προωθήσει η Ευρωπαϊκή Ένωση την ταχεία ανάπτυξη των υποδομών πληροφοριών (δίκτυα, υπηρεσίες και εφαρμογές) μέσω μιας σφαιρικής, συνεκτικής και ισορροπημένης προσέγγισης.

2. Επισημαίνει ότι στα πλαίσια της προσέγγισης στην οποία αναφέρεται η προηγούμενη παράγραφος η Ευρωπαϊκή Ένωση θα πρέπει να αντιμετωπίσει τα προβλήματα των τηλεπικοινωνιών και των οπτικοακουστικών μέσων χρησιμοποιώντας ως κριτήριο την αρχή της επικουρικότητας.

3. Θεωρεί ότι η ανάπτυξη της κοινωνίας των πληροφοριών επιφέρει την φιλελευθεροποίηση των υπηρεσιών και των υποδομών. Επιπλέον η φιλελευθεροποίηση αυτή δεν θα πρέπει να πραγματοποιηθεί πριν να προσδιορισθεί και εξασφαλισθεί δεόντως η παροχή γενικών υπηρεσιών. Η γενίκευση των υπηρεσιών και η ταυτόχρονη καθιέρωσή τους σ`όλη την επικράτεια της Ένωσης είναι αναγκαία για την κοινωνική συνοχή. Στη νέα κατάσταση, όλοι οι εγκεκριμένοι φορείς θα πρέπει να επιφορτισθούν με το τμήμα ευθύνης που αναλαμβάνουν ως διαχειριστές δημόσιας υπηρεσίας (υποχρέωση γενικής παροχής υπηρεσιών και πρόσβασης χωρίς διακρίσεις στα δίκτυα και τις υπηρεσίες τόσο για τους παρέχοντες υπηρεσίες όσο και για τους χρήστες).

4. Θεωρεί επίσης ότι η φιλελευθεροποίηση των τηλεπικοινωνιών στην Ευρώπη εγγράφεται σε μια διαδικασία γενικότερης φιλελευθεροποίησης. Στα πλαίσια αυτά η Ευρωπαϊκή Ένωση θα πρέπει να προωθήσει στα αντίστοιχα όργανα τις κανονιστικές αλλαγές που είναι σκόπιμες στα θέματα της:

α) διασύνδεσης των δικτύων και της διαλειτουργικότητας των υπηρεσιών 7

β) προσαρμογής των τελών ως πρώτο βήμα για την φιλελευθεροποίηση 7

γ) πνευματικής ιδιοκτησίας και της νομικής προστασίας των βάσεων δεδομένων 7

δ) ηλεκτρονικής, νομικής προστασίας και της ασφάλειας των πληροφοριών με σκοπό την προστασία της ιδιωτικής ζωής.

Με ειδική προσοχή πρέπει να αντιμετωπισθεί το πρόβλημα της ιδιοκτησίας των μέσων επικοινωνίας, όπου την αρμοδιότητα θέσπισης του σχετικού δικαίου έχουν ακόμη τα κράτη μέλη.

5. Η ΕΤΠ συμμερίζεται την αρχή σύμφωνα με την οποία είναι προτιμότερο να ανατεθεί στον ιδιωτικό τομέα η ευθύνη του καθορισμού δικτύων, της παροχής ορισμένων υπηρεσιών και της ανάπτυξης ορισμένων εφαρμογών, ενώ αντίθετα ο δημόσιος τομέας θα παρέχει υπηρεσίες και θα αναπτύσσει εφαρμογές για να διασφαλισθεί σε όλους τους πολίτες η καθολική και ελεύθερη πρόσβαση στη βασική πληροφόρηση.

6. Σε συνοχή με όσα αναφέρονται στην προηγούμενη παράγραφο υποστηρίζει την ενσωμάτωση στο τέταρτο πρόγραμμα πλαίσιο έρευνας και ανάπτυξης της Ευρωπαϊκής Ένωσης των ενεργειών που οδηγούν στην ανάπτυξη νέων τεχνολογιών στην επικοινωνία, όσο και εκείνων που κατευθύνονται προς την διάδοση και τη χρήση τους.

Από την άλλη μεριά, θεωρεί μέγιστου ενδιαφέροντος, εντός των κοινοτικών πλαισίων υποστήριξης που αναπτύσσουν τους διάφορους στόχους των διαρθρωτικών ταμείων, την επίδειξη ειδικής προσοχής στις δράσεις που συνδέονται με την κοινωνία των πληροφοριών.

7. Βασική αποστολή των τοπικών και περιφερειακών αρχών, λόγω της στενής τους επαφής με τους πολίτες, είναι να εξασφαλίζουν ότι τα οφέλη της κοινωνίας των πληροφοριών κατανέμονται σε όλους τους πολίτες.

8. Θεωρεί ότι η γενικευμένη χρήση νέων δικτύων και υπηρεσιών θα οδηγήσει σε βαθιές αλλαγές στην ζωή των ατόμων, στην οργάνωση των επιχειρήσεων και στη λειτουργία των δημόσιων διοικήσεων. Αυτό θα απαιτήσει πολιτική δράση μεγάλης εμβέλειας που θα πρέπει να προσδιορισθεί με σαφήνεια.

9. Ως συνέπεια της ανάπτυξης της κοινωνίας των πληροφοριών (μείωση του αριθμού των ατόμων και των προϊόντων που είναι υποχρεωμένα να μετακινούνται καθημερινώς, βελτίωση της κυκλοφορίας και του περιβάλλοντος, με αλλαγή στις χρήσεις γης κ.λ.π.) θα προκύψει μια νέα αξιοποίηση του χώρου και του χρόνου πράγμα που θα επηρεάσει βαθιά την ίδια την έννοια της χωροταξίας και των μεταφορών, που αποτελεί βασικό μέσο περιφερειακής και τοπικής πολιτικής. Ωστόσο, θα είναι απαραίτητο να αξιολογηθούν οι περιβαλλοντικές επιπτώσεις από τη δημιουργία της υποδομής για την κοινωνία των πληροφοριών, π.χ. καλωδιώσεις και πυλώνες.

10. Προβλέπεται ότι η αγορά θα αποδειχθεί ανεπαρκής ως μέσο για την δημιουργία με την απαραίτητη ταχύτητα μιας κατάλληλης ζήτησης επενδύσεων που απαιτούνται για τις νέες υποδομές.

Η ΕΤΠ θεωρεί ότι οι κεντρικές, περιφερειακές και τοπικές αρχές θα πρέπει να παρακολουθούν και να αναζωογονούν, στα πλαίσια των αρμοδιοτήτων τους τη ζήτηση μέσω της συμμετοχής τους σε πειραματικές προσπάθειες εφαρμογών και στην προώθηση τηλε-υπηρεσιών. Έτσι θα συμβάλουν στην πολιτιστική αλλαγή που είναι αναγκαία για να αναπτυχθεί η κοινωνία των πληροφοριών.

Η ΕΤΠ εκφράζει το ενδιαφέρον της για την πρωτοβουλία της Επιτροπής που συνίσταται στη συγκρότηση δικτύου αποτελούμενου από έξι «πρότυπες περιφέρειες για την κοινωνία των πληροφοριών», ευελπιστώντας ότι, τόσο το δίκτυο όσο και η εμπειρία που θα αποκτηθεί, θα επεκταθούν σε όλα τα κράτη μέλη και σε όλες τις περιφέρειες. Η ΕΤΠ επιθυμεί να ενημερωθεί σχετικά με το κατά πόσο οι αναγκαίες για την πρωτοβουλία αυτή πιστώσεις θα είναι επαρκείς ήδη από το 1995, ώστε να καταστεί δυνατή η συνέχιση και επέκταση των εργασιών που έχουν αρχίσει.

11. Με την έννοια αυτή, θεωρεί ότι το περιφερειακό και τοπικό πλαίσιο είναι τα κατάλληλα για την επίτευξη των πειραματικών προσπαθειών, λόγω της συγκέντρωσης στο χώρο αυτό των εν δυνάμει χρηστών που εξασφαλίζουν την αναγκαία κριτική μάζα καθώς επίσης την ευελιξία των αποτελεσμάτων. Η ΕΤΠ θα μπορούσε να βοηθήσει στην προώθησή του και παράλληλα να βελτιώσει την εργασία και την αποτελεσματικότητά της μέσω της ανάπτυξης ενός δικτύου καταρτισμένου για να βελτιώσει την επικοινωνία μεταξύ της ΕΤΠ και των τοπικών και περιφερειακών αρχών καθώς και με τις εθνικές ενώσεις και για να διευκολύνει την επικοινωνία με τα μέλη και ανάμεσα στα μέλη της ΕΤΠ.

12. Έχει επίγνωση του γεγονότος ότι η κοινωνία των πληροφοριών προκαλεί, εκτός από τις ελπίδες, φόβο για το άγνωστο. Για το λόγο αυτό υποστηρίζει αποφασιστικά την ιδέα της Επιτροπής να αξιολογηθούν τα αποτελέσματα των νέων αυτών τεχνολογιών στην κοινωνική, οικονομική και περιφερειακή συνοχή.

13. Επίσης, και πιό συγκεκριμένα, υποστηρίζει την προαναγγελθείσα έκθεση για τις κοινωνικές συνέπειες που μπορεί να επιφέρει η δημιουργία «της ευέλικτης επιχείρησης», στην οποία θα ενσωματωθούν οι συνέπειες από την ανάπτυξη των κεντρικών και περιφερειακών δραστηριοτήτων, οι συμφωνίες ευέλικτου χρόνου εργασίας, η συνεχής επιμόρφωση, η τηλεργασία και η συνένωση των επιχειρήσεων.

14. Για να μπορέσει να υπάρξει η κοινωνία των πληροφοριών θα πρέπει να γίνει κατανοητή και να υποστηριχθεί από τους πολίτες ως απαραίτητη προϋπόθεση για την βιωσιμότητα των νέων υπηρεσιών που συνδέονται με τις τηλεπικοινωνίες. Με την έννοια αυτή, επικυρώνεται η αναγκαιότητα δράσεων που θα οδηγούν στην ενημέρωση, επεξήγηση και διάδοση των αποτελεσμάτων της μεταξύ των ευρωπαίων πολιτών γενικότερα και των ειδικευμένων ομάδων ιδιαίτερα. Σ`αυτή την εργασία προσέγγισης και προώθησης των νέων υπηρεσιών, οι περιφερειακές και τοπικές αρχές λόγω της πλεονεκτικής θέσεώς τους μπορούν και οφείλουν να επιτελέσουν αποφασιστική εργασία.

15. Υποστηρίζει τις δέκα εφαρμογές που προτείνονται από την ομάδα Bangeman, αναλαμβάνοντας να συμμετάσχει σ`εκείνες που συνδέονται κατευθείαν με το δημόσιο συμφέρον, πράγμα για το οποίο ζητεί να αποκατασταθεί στενή και μόνιμη σχέση μεταξύ των περιφερειών και των τοπικών οργανισμών αφενός, και του εξαγγελθέντος «γραφείου σχεδιασμού» της κοινωνίας των πληροφοριών.

16. Επιθυμεί να συμμετάσχει στις διαβουλεύσεις και για το σκοπό αυτό εκφράζει εκ των προτέρων την υποστήριξή της στην Επιτροπή και στο Συμβούλιο σχετικά με τα έγγραφα συζήτησης, τους προσανατολισμούς και τους κανόνες που συνδέονται με την κοινωνία των πληροφοριών.

Συμπέρασμα

Συμπερασματικά, η Επιτροπή των Περιφερειών εκδηλώνει την υποστήριξή της στην ανακοίνωση της Επιτροπής «Η Ευρώπη και η κοινωνία των πληροφοριών: συνέχιση της πορείας-πρόγραμμα δράσης» (COM(94) 347 τελικό), με τις ακόλουθες παρατηρήσεις:

α) υποστηρίζει την φιλελευθεροποίηση των υποδομών και των υπηρεσιών στα πλαίσια των τηλεπικοινωνιών για το δυναμικό που δημιουργεί όσον αφορά τη βελτίωση της ποιότητας της ζωής των πολιτών 7

β) επισημαίνει ότι πρέπει να διατηρηθούν οι σχετικές αρμοδιότητες των κρατών μελών, ιδιαιτέρως όσον αφορά το σύστημα των μέσων επικοινωνίας 7

γ) εξαρτά την φιλελευθεροποίηση αυτή από την προκαταρκτική και πραγματική εξασφάλιση των γενικών υπηρεσιών κατ`αυστηρή εφαρμογή της αρχής της οικονομικής και κοινωνικής συνοχής 7

δ) θεωρεί ότι θα πρέπει να μελετηθούν με τη μεγαλύτερη αυστηρότητα οι επιπτώσεις των εφαρμογών τους στο κοινωνικό, οικονομικό και πολιτιστικό πλαίσιο προκειμένου να υιοθετηθούν τα κατάλληλα μέτρα που καθιστούν κοινωνικά βιώσιμη τη μετάβαση προς τη νέα κοινωνία των πληροφοριών 7

ε) η ΕΤΠ φρονεί ότι η αρχή της καθολικής εξασφάλισης βασικής πληροφόρησης προς το κοινό, ανεξάρτητα από την οικονομική δυνατότητα του πολίτη να είναι συνδρομητής ή όχι, πρέπει να υιοθετηθεί από τους τοπικούς και περιφερειακούς φορείς για την προετοιμασία και εδραίωση της κοινωνίας των πληροφοριών. Η ΕΤΠ πρέπει να εκπροσωπείται στις ομάδες εργασίας που μελετούν την εφαρμογή της κοινωνίας των πληροφοριών και πρέπει να ζητείται η γνώμη της για όλες τις αποφάσεις και τα μέτρα που λαμβάνονται στο πλαίσιο του σχετικού προγράμματος δράσης.

στ) Η ΕΤΠ προσφέρεται να αποτελέσει την ενδεχόμενη βάση για την ανάπτυξη ενημερωτικού δικτύου που θα συνδέει τις τοπικές και περιφερειακές αρχές της Ευρώπης προωθώντας έτσι την κατανόηση των συστημάτων πληροφόρησης.

Βρυξέλλες, 1 Φεβρουαρίου 1995.

Ο Πρόεδρος

της Επιτροπής των Περιφερειών

Jacques BLANC

ΠΑΡΑΡΤΗΜΑ

Συμπληρωματική γνωμοδότηση της Επιτροπής των Περιφερειών

Στις 15 Νοεμβρίου 1994, και σύμφωνα με το άρθρο 198 Γ της Συνθήκης για την ίδρυση της Ευρωπαϊκής Κοινότητας, και με το άρθρο 9, παράγραφος 1 του εσωτερικού κανονισμού της, η Επιτροπή των Περιφερειών κατάρτισε συμπληρωματική γνωμοδότηση για την ανωτέρω ανακοίνωση.

Η επιτροπή 7 «Ευρώπη των Πολιτών - Έρευνα - Πολιτισμός - Νεολαία και Καταναλωτές» της Επιτροπής των Περιφερειών ανέλαβε την προετοιμασία των σχετικών εργασιών της ΕΤΠ και υιοθέτησε ομόφωνα τη συμπληρωματική γνωμοδότησή της στις 17 Νοεμβρίου 1994, εισηγητής ήταν ο κ. Dammeyer (D).

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

I. Εκτιμώντας ότι

- Η πορεία προς την κοινωνία των πληροφοριών θα είναι, κατά τα προσεχή έτη, εξαιρετικά σημαντική για το μέλλον των ευρωπαϊκών περιφερειών και των κατοίκων τους. Οι νέες τεχνολογίες πληροφόρησης και επικοινωνίας και οι συνδεόμενες με αυτές εφαρμογές θα μεταβάλουν σύντομα εις βάθος την καθημερινή ζωή των κατοίκων των περιφερειών: τον τρόπο ζωής, εργασίας, μάθησης, κατανάλωσης και επικοινωνίας. Ταυτόχρονα, τα όρια μεταξύ των μέχρι τούδε αυτόνομων τομέων, όπως τηλεπικοινωνίες, οπτικοακουστικά μέσα, επεξεργασία δεδομένων, επικοινωνίες γραφείου και ηλεκτρονική ψυχαγωγία θα γίνουν περισσότερο ασαφή. Δημιουργείται ένας κόσμος πολλαπλών μέσων μαζικής ενημέρωσης (πολύμεσα). Η «ψηφιακή επανάσταση» προκαλεί διαρθρωτικές μεταβολές στην οικονομία και την κοινωνία, με επιπτώσεις που μπορούν να συγκριθούν με εκείνες της βιομηχανικής επανάστασης του 19ου αιώνα.

- Η πορεία προς την κοινωνία των πληροφοριών μπορεί να προσφέρει μεγάλες ευκαιρίες σε όλες τις περιφέρειες της Ευρωπαϊκής Ένωσης. Οι νέες τεχνολογίες πληροφοριών και επικοινωνιών μπορούν να συμβάλουν σημαντικά στη δημιουργία νέων θέσεων απασχόλησης και στην επίλυση των πιεστικών προβλημάτων στους τομείς των μεταφορών, της προστασίας του περιβάλλοντος και της πρόληψης στον τομέα της υγείας. Αυτή η τεχνολογική εξέλιξη θα συμβάλει ενδεχομένως στην κοινωνική πρόοδο. Υπό τον όρο να εξετασθεί με προσοχή ο τρόπος προαγωγής αυτών των κατευθύνσεων, δύναται να προεξοφληθούν αποτελέσματα όπως η απλοποιημένη πρόσβαση των πολιτών στην πληροφορία και συνεπώς μια αύξηση της ελευθερίας. Επιπλέον, εφόσον δοθεί η ίδια προσοχή, οι διαλογικές εφαρμογές, θα πρέπει να συμβάλουν κατά προτεραιότητα στην επέκταση της δημοκρατικής συμμετοχής, στην αύξηση της κοινωνικής αποδοτικότητας των διοικήσεων και στη συμφιλίωσή τους με τον πολίτη. Η ευρύτερη εφαρμογή των νέων τεχνολογιών ενέχει όμως κινδύνους στον κοινωνικό τομέα, στους τομείς της προστασίας των δεδομένων, της προστασίας του καταναλωτή, της εκπαίδευσης, του πολιτισμού και των οπτικοακουστικών μέσων. Εξάλλου, η μετάβαση στην κοινωνία των πληροφοριών μπορεί να έχει και αρνητικές επιδράσεις στην απασχόληση. Ακόμη, υφίσταται ο κίνδυνος ενός νέου διχασμού της κοινωνίας σε προνομιούχους «γνώστες» με υψηλά προσόντα και σε περιθωριοποιημένους «μη γνώστες». Οι νέες εφαρμογές μπορεί να θέσουν σε κίνδυνο την προστασία της ιδιωτικής ζωής. Ο ανταγωνισμός στις νέες αγορές μπορεί να απειληθεί από ιδιωτικά ολιγοπώλια.

- Η πορεία προς την κοινωνία των πληροφοριών είναι οικονομικά και πολιτικά απαραίτητη προκειμένου να αντιμετωπισθούν αποτελεσματικά οι μεγάλες προκλήσεις για την Ευρώπη και τις περιφέρειές της. Σε μια παγκόσμια οικονομία που χαρακτηρίζεται από προοδευτική διεθνοποίηση και διαρκώς αυξανόμενο ανταγωνισμό, η διαχείριση, η ποιότητα και η ταχύτητα μετάδοσης των πληροφοριών έχει αποφασιστική σημασία για την ανταγωνιστικότητα των επιχειρήσεων και, ειδικότερα, των μικρών και μεσαίων επιχειρήσεων. Η ευρωπαϊκή αγορά με 380 εκατομμύρια καταναλωτές καταλαμβάνει μέρος μεγαλύτερο από το ένα τρίτο της παγκόσμιας αγοράς. Παρά τα 17 περίπου εκατομμύρια ανέργους, δημιουργήθηκαν στην Ευρώπη λιγότερες νέες θέσεις απασχόλησης στον τομέα της τεχνολογίας των πληροφοριών και των επικοινωνιών από ό,τι στις ΗΠΑ, τον κύριο ανταγωνιστή της.

- Για την οικονομική ανάπτυξη της Ευρώπης και των περιφερειών της είναι σημαντικό εάν οι ευρωπαϊκές επιχειρήσεις αντισταθούν επιτυχώς κατά του διεθνούς ανταγωνισμού στην ευρωπαϊκή και την παγκόσμια αγορά ή εάν οι μεγάλες αμερικανικές επιχειρήσεις μπορέσουν να κυριαρχήσουν και στην ευρωπαϊκή αγορά. Η σημερινή κατάσταση στην Ευρώπη χαρακτηρίζεται από τη διασπορά πρωτοβουλιών, δημοσίων και ιδιωτικών, και μικρότερη ανάπτυξη των υποδομών τηλεπικοινωνίας από ό,τι στις ΗΠΑ. Στο κλίμα αυτό, τα εμπορικά και βιομηχανικά συμφέροντα που διακυβεύονται είναι ανεκτίμητα και δικαιολογούν τη θέληση της ΕΚ να οριοθετήσει αυτό τον αναδυόμενο τομέα. Πράγματι από την ικανότητά της να ανταποκριθεί στις προκλήσεις αυτές εξαρτάται και η οικονομική και κοινωνική κατάσταση πολυάριθμων πολιτών και ιδίως η εξέλιξη της απασχόλησης.

ΙΙ. Λαμβάνοντας υπόψη τα κάτωθι μέτρα της Ευρωπαϊκής Ένωσης

- Η Ευρωπαϊκή Ένωση, με πρωτοβουλία της Ευρωπαϊκής Επιτροπής ανέλαβε τη δυναμική αντιμετώπιση των διεθνών προκλήσεων. Το Λευκό Βιβλίο «Ανάπτυξη, ανταγωνιστικότητα, απασχόληση» και η έκθεση της ομάδας εμπειρογνωμόνων υψηλού επιπέδου που τελεί υπό την προεδρία του Επιτρόπου Bangemann επιδιώκουν να αποτελέσουν την απάντηση των Ευρωπαίων στην πρωτοβουλία Clinton/Gore για ένα «Σχέδιο εθνικής υποδομής για τις πληροφορίες» και για ένα «Σχέδιο σφαιρικής υποδομής για τις πληροφορίες».

- Το Ευρωπαϊκό Συμβούλιο της Κέρκυρας της 24ης και 25ης Ιουνίου 1994, χαιρέτισε την έκθεση της ομάδας Bangemann και κάλεσε την Επιτροπή να θεσπίσει όσο το δυνατόν ταχύτερα ένα πρόγραμμα το οποίο να περιλαμβάνει τα απαραίτητα μέτρα σε επίπεδο Κοινότητας. Στη συνεδρίασή του στο Έσσεν, στις 9 και 10 Δεκεμβρίου 1994, το Ευρωπαϊκό Συμβούλιο θα επιχειρήσει να αξιολογήσει την επιδιωκόμενη πρόοδο.

- Στο πλαίσιο αυτό, η Επιτροπή προτείνει ένα ευρύτατο πρόγραμμα εργασίας, το οποίο πρέπει να αποτελέσει το θεμέλιο για το σύνολο των δραστηριοτήτων της στον τομέα της κοινωνίας των πληροφοριών. Πρόκειται δικαίως για ένα συγκεκριμένο «πρόγραμμα δράσης» που επιδιώκει την ταχεία αντιμετώπιση των υφιστάμενων εμποδίων (ελευθέρωση των υποδομών της επικοινωνίας και των υπηρεσιών), δημιουργία σαφέστερων κανονιστικών πλαισίων (προστασία των πνευματικών δικαιωμάτων και της ιδιωτικής ζωής, έλεγχος της συγκέντρωσης των μέσων ενημέρωσης, ελεύθερη κυκλοφορία των τηλεοπτικών προγραμμάτων) και στήριξη νέων εφαρμογών. Όμως, οι «κοινωνικές και πολιτιστικές πτυχές», δηλαδή τα μέτρα για την αντιστάθμιση των ανεπιθύμητων επιπτώσεων αποτελούν κατ`ουσία πρόβλημα, χωρίς να υπάρχουν, επί του παρόντος, προοπτικές για τη λύση του.

ΙΙΙ. Εκδίδει την ακόλουθη γνωμοδότηση για το πρόγραμμα δράσης της Επιτροπής με θέμα «Ευρώπη και κοινωνία των πληροφοριών»

1. Γενικές παρατηρήσεις

1.1. Η Επιτροπή των Περιφερειών εκφράζει την ικανοποίησή της διότι η Ευρωπαϊκή Επιτροπή ανέλαβε τις απαραίτητες πρωτοβουλίες προκειμένου η Ευρωπαϊκή Ένωση να ανταποκριθεί κατάλληλα στη διεθνή πρόκληση. Καταρχήν, υποστηρίζει την εκτίμηση της Επιτροπής για τη διάνοιξη της οδού προς την κοινωνία των πληροφοριών και για τη δημιουργία των απαραίτητων προϋποθέσεων, έτσι ώστε να επιταχυνθεί τόσο η ανάπτυξη αποδοτικότερων και λιγότερο δαπανηρών υποδομών πληροφοριών όσο και η ανάπτυξη των αγορών για τις νέες υπηρεσίες. Η Επιτροπή των Περιφερειών φρονεί, ωστόσο, ότι ο ρυθμός, η φύση και το πεδίο εφαρμογής του εν λόγω προγράμματος πρέπει να μελετηθούν με βάση τα διδάγματα που θα αποκομισθούν από τα δύο μέρη του Πράσινου Βιβλίου για την ελευθέρωση των υποδομών.

1.2. Είναι σημαντικό να αναπτυχθεί η κοινωνία των πληροφοριών βάσει του ευρωπαϊκού κοινωνικού προτύπου, το οποίο συνδυάζει την οικονομική με την κοινωνική και πολιτιστική πρόοδο. Oι εν λόγω διεργασίες ελευθέρωσης θα πρέπει να σχεδιάζονται με βάση την εξέταση των κοινωνικών επιπτώσεων, ιδίως στην απασχόληση και στο περιβάλλον εργασίας καθώς και των επιπτώσεων στην κατάρτιση, τον πολιτισμό και τα οπτικοακουστικά μέσα. Ακόμη, η εν λόγω ελευθέρωση δεν μπορεί να πραγματοποιηθεί εις βάρος των γενικών υπηρεσιών που συνεχίζουν να προστατεύονται από τα εθνικά μονοπώλια. Η Επιτροπή των Περιφερειών εκφράζει την ικανοποίησή της διότι η Επιτροπή θεωρεί σημαντικό να συμμετέχουν πλήρως οι κοινωνικοί εταίροι στην πρωτοβουλία για την καλύτερη αντιμετώπιση των διαρθρωτικών μεταβολών. Αν ληφθούν υπόψη οι σημαντικές επιδράσεις που έχουν οι διαρθρωτικές μεταβολές σε τοπικό επίπεδο, οι περιφέρειες θα πρέπει να συμμετάσχουν ευθύς εξαρχής.

1.3. Λόγω των σημαντικών εξελίξεων στο ρυθμιστικό πλαίσιο για μια ευρωπαϊκή αγορά, είναι απαραίτητο να αποφευχθεί κάθε άχρηστος συγκεντρωτισμός και να τηρηθεί η αρχή της επικουρικότητας. Όμως, το πρόγραμμα δράσης της Επιτροπής δεν λαμβάνει επαρκώς υπόψη την αρχή αυτή. Τα καθήκοντα και οι αρμοδιότητες των περιφερειών και των τοπικών αυτοδιοικήσεων, ιδίως στους τομείς της εκπαίδευσης, του πολιτισμού και των οπτικοακουστικών μέσων, πρέπει να σέβονται πλήρως την πολυμορφία και να μειώνουν την απόσταση μεταξύ κράτους και πολίτη.

1.4. Τόσο ο τομέας των μέσων επικοινωνίας, ο οποίος επηρεάζεται από τη δημιουργία της κοινωνίας των πληροφοριών όσο και ο τομέας των τηλεπικοινωνιών πρέπει, με τα νέα προϊόντα και τις υπηρεσίες πολυμέσων, να διατηρήσουν την πολιτιστική ιδιομορφία τους. Όμως, το συνολικό πρόγραμμα δράσης της Επιτροπής λαμβάνει ελάχιστα υπόψη τον οπτικοακουστικό τομέα και τις ιδιαιτερότητές του. Η πολιτική για τα μέσα ενημέρωσης κινδυνεύει να καταστεί ένα απλό παράρτημα της πολιτικής τηλεπικοινωνιών, οι κανόνες λειτουργίας της οποίας πρέπει να διασαφηνισθούν περαιτέρω από την Επιτροπή.

Ακόμη και εάν οι τεχνολογίες και οι αγορές αποκτούν ολοένα και μεγαλύτερο παγκόσμιο χαρακτήρα, η πληροφόρηση, ο πολιτισμός και η ψυχαγωγία, μέσω των οπτικοακουστικών μέσων, εξαρτώνται ακόμη περισσότερο από γλωσσικούς, κοινωνικούς και πολιτικούς παράγοντες στο επίπεδο των κρατών μελών και των τοπικών κυβερνήσεών τους. Λόγω αυτής της ευρωπαϊκής ιδιαιτερότητας, η Επιτροπή θα έπρεπε να σεβαστεί την πρωταρχική αρμοδιότητα των κρατών μελών και των περιφερειών τους όσον αφορά την πολιτική για τα οπτικοακουστικά μέσα.

Η Επιτροπή των Περιφερειών καλεί το Συμβούλιο να είναι ιδιαίτερα προσεκτικό στις περαιτέρω διαβουλεύσεις του. Προκειμένου να ληφθούν καλύτερα υπόψη οι ιδιαιτερότητες του οπτικοακουστικού τομέα, η Επιτροπή των Περιφερειών καλεί ακόμη το Συμβούλιο να εξετάζει στο μέλλον όλα τα θέματα που αφορούν τον τομέα αυτό στο πλαίσιο ενός ειδικού Συμβουλίου, το οποίο να αποτελείται από τους υπουργούς των κρατών μελών που είναι αρμόδιοι για τον εν λόγω τομέα.

1.5. Η Επιτροπή των Περιφερειών καλεί το Συμβούλιο και την Επιτροπή να την περιλαμβάνουν στις εκάστοτε διαβουλεύσεις τους σχετικά με τα μέτρα εφαρμογής που προβλέπονται στο πρόγραμμα δράσης. Τούτο ισχύει ιδιαίτερα για μέτρα που αφορούν τους τομείς του πολιτισμού, των οπτικοακουστικών μέσων, των γλωσσών, της προστασίας της ιδιωτικής ζωής, της απασχόλησης και του περιβάλλοντος εργασίας και της προστασίας του καταναλωτή.

Η ΕΤΠ καλεί την Επιτροπή να λάβει υπόψη την άποψη των περιφερειών κατά τη συγκρότηση της ομάδας εμπειρογνωμόνων υψηλού επιπέδου, η οποία θα συμβουλεύει την Επιτροπή όσον αφορά τις κοινωνικές και τις πολιτιστικές πτυχές.

Προκειμένου οι περιφερειακές και τοπικές αρχές να μπορούν να συμμετέχουν ενεργώς στη διαμόρφωση της κοινωνίας των πληροφοριών, η Επιτροπή των Περιφερειών ζητεί από την Επιτροπή να επιτρέπει στα μέλη της την πρόσβαση σε μελέτες που έχουν ήδη ανατεθεί ή θα ανατεθούν και αφορούν την προετοιμασία των μέτρων που προβλέπονται στο πρόγραμμα δράσης. Τούτο ισχύει κυρίως για τις προβλεπόμενες μελέτες όσον αφορά, αφενός, τις επιπτώσεις της πολιτικής για την απασχόληση που έχουν αντίκτυπο στην περιφερειακή, κοινωνική και οικονομική συνοχή και, αφετέρου, τις γλωσσικές πτυχές. Για το σκοπό αυτό, η Επιτροπή των Περιφερειών επαναλαμβάνει το αίτημα που εξέφρασε στη γνωμοδότησή της της 27ης και 28ης Σεπτεμβρίου 1994 σχετικά με το Πράσινο Βιβλίο για την «Οπτικοακουστική πολιτική», και το οποίο αφορούσε την πρόσβαση των μελών της στις υφιστάμενες μελέτες σχετικά με την πολυφωνία και τη συγκέντρωση των μέσων ενημέρωσης.

2. Ειδικές παρατηρήσεις (που αφορούν το έγγραφο βάσης)

Ι. «Ρυθμιστικό και νομικό πλαίσιο»

Η Επιτροπή των Περιφερειών, σε συμφωνία με τα τελικά συμπεράσματα του Ευρωπαϊκού Συμβουλίου της Κέρκυρας, αναγνωρίζει την ανάγκη να υποστηριχθούν οι προσπάθειες του ιδιωτικού τομέα με την ταχεία καθιέρωση «ενός σαφούς και σταθερού ρυθμιστικού πλαισίου». Επιπλέον, θεωρεί ιδιαίτερα σημαντικό ότι ενόψει της ευρείας εφαρμογής των νέων τεχνολογιών πληροφοριών και τεχνολογίας, τα δικαιώματα των πολιτών της Ένωσης θα συνεχίσουν να επεκτείνονται. Τούτο δεν ισχύει μόνο για την προστασία της ιδιωτικής ζωής, την οποία δικαίως υπογραμμίζει η Επιτροπή (βλ. Ι.6) και η οποία, λόγω των νέων διαλογικών υπηρεσιών, απαιτεί νέες λύσεις. Ακόμη, πρέπει να διασφαλισθεί ότι όλοι οι πολίτες θα μπορούν να έχουν πρόσβαση χωρίς διακρίσεις και με λογικό κόστος στις διαλογικές υπηρεσίες.

Ι.1 «Σύσταση αρχής σε ευρωπαϊκό επίπεδο»

Η ΕΤΠ δεν θεωρεί απαραίτητη τη δημιουργία μιας ευρωπαϊκής αρχής ελέγχου στην οποία θα μεταβιβαστούν «καθήκοντα της Επιτροπής και των κρατών μελών». Για την προσέγγιση των πολιτών και των προβλημάτων, κρίνει ότι ένας αποκεντρωμένος έλεγχος αποτελεί καταλληλότερη λύση. Προκειμένου να συμπεριληφθεί η ευρωπαϊκή διάσταση σε σημαντικότερο βαθμό, θεωρεί ότι επαρκεί μια ενισχυμένη συνεργασία των αρχών των κρατών μελών. Η Επιτροπή των Περιφερειών αναμένει από την Επιτροπή να της επιτρέψει την έγκαιρη πρόσβαση στις σχετικές «λεπτομερείς μελέτες» και σκοπεύει να λάβει θέση ως προς τις προγραμματιζόμενες προτάσεις της Επιτροπής.

Ι.8. «Ιδιοκτησία των μέσων μαζικής επικοινωνίας» και Ι.10 «Οπτικοακουστικός τομέας»

Η Επιτροπή των Περιφερειών επισημαίνει με έμφαση τη γνωμοδότηση που εξέδωσε την 27η και 28η Σεπτεμβρίου 1994 σχετικά με το Πράσινο Βιβλίο για την «Οπτικοακουστική πολιτική» (CΟΜ(94) 96 τελικό). Επαναλαμβάνει στην Επιτροπή το επείγον αίτημά της σχετικά με την εξαρχής συμμετοχή των περιφερειών στις νέες διαβουλεύσεις σχετικά με τις περαιτέρω εξελίξεις στον τομέα της «πολυφωνίας και της συγκέντρωσης των μέσων επικοινωνίας στην εσωτερική αγορά». Εκφράζει τη λύπη της διότι η Επιτροπή δεν υπέβαλε αίτηση γνωμοδότησης για την ανακοίνωσή της «Αντιδράσεις κατά τη διαδικασία διαβουλεύσεων σχετικά με το Πράσινο Βιβλίο για την πολυφωνία και τη συγκέντρωση των μέσων επικοινωνίας στην εσωτερική αγορά» και σκοπεύει να εκδώσει σχετική γνωμοδότηση σύμφωνα με το άρθρο 198 Γ της Συνθήκης ΕΟΚ.

Η ΕΤΠ αναμένει από την Επιτροπή, στις προτάσεις της για την αναθεώρηση της οδηγίας «για την τηλεόραση», να σεβαστεί αυστηρά τις αρμοδιότητες των κρατών μελών ή των περιφερειών τους όσον αφορά την πολιτική για τα μέσα επικοινωνίας και να περιοριστεί στα μέτρα που είναι απαραίτητα για την ελεύθερη παροχή υπηρεσιών στον τομέα των διασυνοριακών εκπομπών.

ΙΙ.3. «Εφαρμογές»

Η Επιτροπή των Περιφερειών εκφράζει την ικανοποίησή της για την πρόθεση Επιτροπής να δημιουργήσει ένα «γραφείο για έργα που αφορούν την κοινωνία των πληροφοριών» («Information Society Project Office»), το οποίο θα λειτουργεί ως σημείο αμοιβαίων επαφών Επιτροπής και διαφόρων παραγόντων, και το οποίο θα είναι φιλικό προς το χρήστη. Η ΕΤΠ θεωρεί ότι πρόκειται για σημαντική προϋπόθεση προκειμένου να προσεγγίσουν οι πολίτες τις δραστηριότητες της Ένωσης. Θεωρεί ότι παρουσιάζει ενδιαφέρον η δημιουργία στα κράτη μέλη τέτοιων γραφείων που θα συνεργάζονται στενά με το «Γραφείο για έργα που αφορούν την κοινωνία των πληροφοριών».

Η ΕΤΠ εκφράζει την ικανοποίησή της διότι η χρηματοδότηση των δικτύων και η εισαγωγή των εφαρμογών στην αγορά θα ανατεθεί, κατά κύριο λόγο, στον ιδιωτικό τομέα και η Ευρωπαϊκή Κοινότητα θα ασχοληθεί με τη διάθεση πιστώσεων από τα υφιστάμενα μέσα στήριξης στην κοινωνία των πληροφοριών. Τούτο ισχύει ειδικότερα για το 4ο πρόγραμμα-πλαίσιο στον τομέα της έρευνας, της τεχνολογικής ανάπτυξης και της επίδειξης και για τα ειδικά προγράμματά του στον τομέα «των προηγμένων υπηρεσιών επικοινωνιών και τηλεπικοινωνιών και στον τομέα της τεχνολογίας πληροφοριών». Όσον αφορά τη συγκέντρωση των προσπαθειών στον τομέα των διαρθωτικών ταμείων, η Επιτροπή των Περιφερειών ζητεί, πρώτον, να συνεκτιμούν εφεξής τα διαρθρωτικά ταμεία τα νέα συστήματα τηλεπικοινωνιών και, δεύτερον, η διαχείρισή τους να είναι το ίδιο διαφανής με εκείνη του 4ου προγράμματος ΕΤΑ.

Η ΕΤΠ εκφράζει με έμφαση την ικανοποίησή της για την πρωτοβουλία της Επιτροπής όσον αφορά τις νέες μορφές εταιρικής σχέσης μεταξύ του ιδιωτικού και του δημόσιου τομέα προκειμένου η ανάπτυξη των αγορών να επιταχυνθεί μέσω πειραματικών σχεδίων επίδειξης και να οργανωθεί κατά τρόπο που να εξασφαλίζει την πλήρη συμβατότητα αυτής της ανάπτυξης με το κοινωνικό πλαίσιο. Πρέπει επίσης να ληφθούν υπόψη οι πτυχές που μπορεί να έχουν επιπτώσεις στα άτομα με ειδικές ανάγκες. Ζητείται από τις περιφέρειες και τις κοινότητες να εισάγουν τέτοια σχέδια στην επικράτειά τους. Όμως, η εφαρμογή και η χρηματοδότηση πρέπει κατ`ουσία να πραγματοποιούνται από τις επιχειρήσεις. Η ΕΤΠ θεωρεί ιδιαίτερης σημασίας τα πειραματικά σχέδια επίδειξης που προβλέπονται στο σχέδιο δράσης μεταξύ περιφερειών από διαφορετικά κράτη μέλη.

ΙΙΙ. «Γλωσσικά ζητήματα»

Η ΕΤΠ δεν παραγνωρίζει τις πιθανές επιπτώσεις της παγκόσμιας κοινωνίας των πληροφοριών στην ανάπτυξη των γλωσσών των κρατών μελών και, κυρίως, των εθνοτικών μειονοτήτων.

Η ΕΤΠ υπογραμμίζει ότι τα γλωσσικά ζητήματα τελικά αποτελούν αρμοδιότητα των κρατών μελών και, ανάλογα με την περίπτωση, των περιφερειών τους και, στο θέμα αυτό, η Ευρωπαϊκή Κοινότητα δεν διαθέτει καμία αρμοδιότητα.

Η ΕΤΠ προειδοποιεί με έμφαση ότι η Ευρωπαϊκή Κοινότητα, αρχίζοντας από το «γλωσσικό τομέα» υπεισέρχεται σε αρμοδιότητες για γλωσσικά ζητήματα των κρατών μελών και των περιφέρειών τους. Υπενθυμίζει σχετικά ότι στους κόλπους του Συμβουλίου της Ευρώπης, έχει επιτευχθεί συμφωνία και αναμένεται η υπογραφή του Ευρωπαϊκού Χάρτη για την προστασία των περιφερειακών και μειονοτικών γλωσσών.

Οι Περιφέρειες και οι Οργανισμοί τοπικής αυτοδιοίκησης της Ευρώπης, ασκώντας τις αρμοδιότητές τους και σεβόμενοι την αρχή της επικουρικότητας, επιφυλάσσονται του δικαιώματος να ασκούν κριτική σε οιαδήποτε πρόταση της Επιτροπής κανονιστικού χαρακτήρα, εφαρμογής ή θέσης σε ισχύ που αποσκοπεί στην προαγωγή υπηρεσιών, συμπεριλαμβανομένων και των γλωσσικών ζητημάτων.

IV. «Δραστηριότητες προαγωγής και προβολής»

Όπως η Επιτροπή έτσι και η ΕΤΠ υπογραμμίζει την ανάγκη εξειδικευμένης και άμεσης προετοιμασίας των πολιτών - κυρίως των νέων - και των επιχειρήσεων - κυρίως των ΜΜΕ - σχετικά με την κοινωνία των πληροφοριών. Όσον αφορά το εύρος της ανάπτυξης που συνδέεται με την κοινωνία των πληροφοριών, δεν αρκεί απλώς να πραγματοποιηθούν ορισμένες εκστρατείες ενημέρωσης. Αντίθετα, θα πρέπει τα κράτη μέλη, οι περιφέρειες τους και οι τοπικές αρχές, στο πλαίσιο του συστήματος γενικής και επαγγελματικής εκπαίδευσης, να λάβουν επαρκώς υπόψη τις προκλήσεις που παρουσιάζει η κοινωνία των πληροφοριών. Στο θέμα αυτό, ο ρόλος της Ευρωπαϊκής Κοινότητας περιορίζεται από τα άρθρα 126 και 127 της Συνθήκης για την Ευρωπαϊκή Κοινότητα στην «προώθηση της συνεργασίας και τη στήριξη των δραστηριοτήτων τους».

Βρυξέλλες, 17 Νοεμβρίου 1994.

Ο Πρόεδρος

της Επιτροπής των Περιφερειών

Jacques BLANC